作者：周密
词牌/韵律：过秦楼

paragraphs: 绀玉波宽，碧云亭小，苒苒水枫香细。
鱼牵翠带，燕掠红衣，雨急万荷喧睡。
临槛自采瑶房，铅粉沾襟，雪丝萦指。
喜嘶蝉树远，盟鸥乡近，镜奁光里。
帘户悄、竹色侵棋，槐影移漏，昼永簟花铺水。
清眠乍足，晚浴初慵，瘦约楚裙尺二。
曲砌虚庭夜深，月透龟纱，凉生蝉翅。
看银潢泻露，金井啼鸦渐起。